b"\n_START_ARTICLE_\nRegadenoson\n_START_SECTION_\nFarmacologia\n_START_PARAGRAPH_\nEl regadenoson \xc3\xa9s un derivat del nucle\xc3\xb2sid adenosina. El seu mecanisme d'acci\xc3\xb3, \xc3\xa9s similar al de l'adenosina i es basa en l'estimulaci\xc3\xb3 depenent d'AMP. \xc3\x89s un agonista de baixa afinitat (Ki \xe2\x89\x88 1,3 \xc2\xb5M) pel receptor A2A de l'adenosina, amb una afinitat 10 vegades menor pel receptor A1 (Ki > 16,5 \xc2\xb5M) i una afinitat pr\xc3\xa0cticament nul\xc2\xb7la pels receptors A2B i A3. Aix\xc3\xad doncs, a difer\xc3\xa8ncia de l'adenosina es considera un agonista selectiu dels receptors A2A coronaris. L'activaci\xc3\xb3 d'aquests receptors produeix vasodilataci\xc3\xb3 coron\xc3\xa0ria i augmenta el flux sanguini coronari (FSC). El regadenoson augmenta la freq\xc3\xbc\xc3\xa8ncia card\xc3\xadaca a trav\xc3\xa9s d'una estimulaci\xc3\xb3 directa de l'activitat simp\xc3\xa0tica card\xc3\xadaca i/o mitjan\xc3\xa7ant una resposta indirecta simp\xc3\xa0tica reflexa (o retirada vagal) a una disminuci\xc3\xb3 en la resist\xc3\xa8ncia vascular perif\xc3\xa8rica._NEWLINE_Al ser un agonista selectiu dels receptors A2A es pot utilitzar en pacients amb hiperactivitat bronquial, asma lleu i moderat, i broncopneumopatia cr\xc3\xb2nica obstructiva (BNCO), situacions en qu\xc3\xa8 no es pot utilitzar dipiridamol ni adenosina, els altres f\xc3\xa0rmacs amb indicaci\xc3\xb3 de diagn\xc3\xb2stic en prova d'esfor\xc3\xa7 farmacol\xc3\xb2gica.\n_START_SECTION_\nReaccions adverses\n_START_PARAGRAPH_\nLes reaccions adverses (RA) en la majoria de pacients que van rebre regadenoson en els assaigs cl\xc3\xadnics van ser lleus i transit\xc3\xb2ries (habitualment es van resoldre en els 30 minuts posteriors a l'administraci\xc3\xb3 del f\xc3\xa0rmac) i no van requerir intervenci\xc3\xb3 m\xc3\xa8dica. Les reaccions adverses que s'han comunicat amb major freq\xc3\xbc\xc3\xa8ncia durant el desenvolupament cl\xc3\xadnic en un total de 1651 pacients/voluntaris s\xc3\xb3n: dispnea (29%), cefalea (27%), rubor (23%), dolor tor\xc3\xa0cic (19%), alteracions en el segment ST de l'electrocardiograma (18%), mol\xc3\xa8sties gastrointestinals (15%) i mareigs (11%).\n_START_SECTION_\nComercialitzaci\xc3\xb3\n_START_PARAGRAPH_\nUna de les marques comercials \xc3\xa9s Rapiscan\xc2\xae i la seva presentaci\xc3\xb3 s\xc3\xb3n vials de 5ml que contenen 400mcg de principi actiu. La posologia recomanada consisteix en una injecci\xc3\xb3 r\xc3\xa0pida de 400 micrograms (5 ml) en una vena perif\xc3\xa8rica. No \xc3\xa9s necessari realitzar un ajust de la dosi en funci\xc3\xb3 del pes corporal. Immediatament despr\xc3\xa9s de l'administraci\xc3\xb3 de regadenoson s'han d'administrar 5 ml de soluci\xc3\xb3 injectable de clorur s\xc3\xb2dic al 0,9%. A continuaci\xc3\xb3, 10-20 segons despr\xc3\xa9s, s'administra el radiof\xc3\xa0rmac per a l'estudi de perfusi\xc3\xb3 miocard\xc3\xadaca."